Saarna 8.11.2020 klo 10 Joutsa ja klo 13 Leivonmäki

Teema: Antakaa toisillenne anteeksi

Evankeliumiteksti: Matt. 18:15-22

Jeesus sanoi opetuslapsille:
    ”Jos veljesi tekee syntiä, ota asia puheeksi kahden kesken. Jos hän kuulee sinua, olet voittanut hänet takaisin. Mutta ellei hän kuule sinua, ota mukaasi yksi tai kaksi muuta, sillä ’jokainen asia on vahvistettava kahden tai kolmen todistajan sanalla’. Ellei hän kuuntele heitäkään, ilmoita seurakunnalle. Ja jos hän ei tottele seurakuntaakaan, suhtaudu häneen kuin pakanaan tai publikaaniin. Totisesti: kaikki, minkä te sidotte maan päällä, on sidottu taivaassa, ja kaikki, minkä te vapautatte maan päällä, on myös taivaassa vapautettu.
    Minä sanon teille: mitä tahansa asiaa kaksi teistä yhdessä sopien maan päällä rukoilee, sen he saavat minun Isältäni, joka on taivaissa. Sillä missä kaksi tai kolme on koolla minun nimessäni, siellä minä olen heidän keskellään.”
    Silloin Pietari tuli Jeesuksen luo ja sanoi: ”Herra, jos veljeni yhä uudestaan tekee väärin minua kohtaan, niin kuinka monta kertaa minun on annettava hänelle anteeksi? Peräti seitsemän kertaako?”
    ”Ei seitsemän, vaan seitsemänkymmentäseitsemän kertaa”, vastasi Jeesus.

Oikein hyvää Isänpäivää!

Kuinkahan moni meistä isistä tai äideistä, opettajista ja lasten kanssa toimivista on joskus ärähtänyt lapselle, joka on kinastellut jonkun toisen kanssa, ”nyt pyydät anteeksi”. Lapsen hampaitten välistä on saattanut sihahtaa ”anteeks”. Sitten käännytään sen toisen puoleen ja tivataan, ”mitäs sun pitää sanoa”. Ehkäpä ensin kuuluu tiukkaan sävyyn ”en anna”. Niinpä vanhempi ärähtää toisen kerran ”nyt annat anteeksi”. Tapahtuukohan siinä oikeasti anteeksipyyntö ja anteeksianto?

Tämän sunnuntain teema on ”Antakaa toisillenne anteeksi”. Aika mielenkiintoista on se, että Raamatussa on monta kertaa kehotus antaa lähimmäiselle anteeksi, mutta suoranaista kehotusta ”pyydä lähimmäiseltäsi anteeksi” ei taida löytyä. Sovinnon tekemiseen kehotetaan ja siihen varmasti kuuluu tarvittaessa myös anteeksipyyntö. Jumalalta kyllä kehotetaan pyytämään anteeksi syntejämme.

Meillä kaikilla on varmasti loukkaantumisen kokemuksia. Perheenjäsen, ystävä, työtoveri tai naapuri on tehnyt tai jättänyt tekemättä tai sanonut jotain, mikä on loukannut sinua. Ei loukkaaja välttämättä pyydä anteeksi. Ehkä hän ei edes tajua loukanneensa. Pyysi hän anteeksi tai ei, Raamatun mukaan tulisi kuitenkin antaa anteeksi. Se ei aina ole mitenkään helppoa. Joskus on niin, etten edes halua antaa anteeksi. Mitä syvempi haava on, sen vaikeampaa on antaa anteeksi. Anteeksiantamuksen prosessi voi olla monimutkainen ja kivulias, koska siihen liittyy monenlaisia kytköksiä sinne sun tänne.

Luin vast`ikään erästä kirjaa, jossa kerrottiin, kuinka jotkut ovat kantaneet jopa vuosikymmeniä katkeruutta sydämessään ja sen takia ovat menettäneet terveyttään. Katkeruus poikii myös muita syntejä ja vaikuttaa ihmissuhteisiin negatiivisesti.

Vuosia vuosia sitten erään henkilön sanat loukkasivat minua syvästi. Tuo mies ei varmastikaan tajunnut, kuinka kipeään ja herkkään kohtaan minussa hän sanoillaan sohaisi. Vaikka tiesin, että minun tulisi antaa hänelle anteeksi, en pystynyt siihen, enpä tainnut edes haluta. Aika monta vuotta kannoin katkeruutta häntä kohtaan. Vasta sitten, kun tein päätöksen antaa anteeksi ja ryhdyin rukoilemaan hänelle siunausta, alkoi prosessi, joka pikkuhiljaa vapautti minut katkeruuden siteestä häntä kohtaan ja niin myös pikkuhiljaa tunteissani pystyin antamaan anteeksi.

Tämän päivän toisessa lukukappaleessa sanottiin seuraavasti:(1. Piet. 3: 8-12)

*Olkaa kaikki yksimielisiä, jakakaa toistenne ilot ja surut, rakastakaa toisianne ja olkaa hyväsydämisiä ja nöyriä. Älkää vastatko pahaan pahalla älkääkä herjaukseen herjauksella, vaan päinvastoin siunatkaa. Siihen teidät on kutsuttukin, jotta perisitte siunauksen.*

Jos tätä neuvoa pystyisimme noudattamaan, olisi elämämme valoisampaa ja kevyempää. Elämä ei kuitenkaan ole ihan niin yksinkertaisen selvää.

Anteeksiantoteema on hyvin monitahoinen. Siihen liittyy anteeksipyytäminen, anteeksiantaminen, anteeksisaaminen ja anteeksiuskominen. On kyse ensinnäkin minun ja Jumalan välisestä suhteesta. Toiseksi minun ja lähimmäisen välisestä suhteesta ja kolmanneksi suhteestani omaan itseeni. Uskonko minä, että Jumala on todellakin antanut kaikki syntini anteeksi Jeesuksen sovituskuoleman tähden? Uskonko, että Jumala on armollinen Jumala? Olenko antanut lähimmäiselleni anteeksi vai olenko häntä kohtaan katkera? Myönnänkö omat väärät tekoni, sanani ja laiminlyöntini ja pyydän niitä anteeksi niin Jumalalta kuin lähimmäiseltäni? Onko sydämessäni haluttomuutta antaa toisille anteeksi? Entä olenko itselleni lempeä ja armahtavainen? Näitten kaikkien kysymysten kanssa joudumme varmasti kipuilemaan läpi elämämme.

Efesolaiskirjeen neljännen luvun lopussa Paavali kehottaa (Ef.4:31-32): *Hylätkää kaikki katkeruus, kiukku, viha, riitely ja herjaaminen, kaikkinainen pahuus.* *Olkaa toisianne kohtaan ystävällisiä ja lempeitä ja antakaa toisillenne anteeksi, niin kuin Jumalakin on antanut teille anteeksi Kristuksen tähden.* Luin hiljattain jostakin kirjasta kristityn olemukseen kuuluvasta lempeydestä seuraavaa: *Lempeys tarkoittaa armahtavaisuutta, sitä, että tiedät voivasi syyttää jotakuta, mutta sen sijaan valitset armahtavaisuuden*. Anteeksiantamus on tahdon valinta. Ensin tulee tehdä päätös antaa anteeksi ja pikkuhiljaa prosessin edetessä myös tunteissa pystyy antamaan anteeksi. Pahaa tekoa ei tarvitse hyväksyä, eikä paha teko välttämättä unohdu koskaan, mutta siihen liittyvä pahan olon tunne ja kipu helpottuvat prosessin edetessä.

Jos olen haluton antamaan jollekin anteeksi ja siten kannan katkeruutta häntä kohtaan, vahingoitan eniten itseäni. Ei lähimmäinen ehkä edes tiedä loukanneensa minua tai sitä, että olen hänelle katkera. Katkeruus kalvaa minun omaa sydäntäni ja välillä valvottaa öisin. Se vie iloa ja se vie voimaa elämästäni. Katkerana mietin kostoa, kuinka voisin antaa samalla mitalla takaisin tai miten voisin pilata tuon loukkaajan mainetta. Katkerana herkästi puhun lähimmäisestäni toisille pahaa. Näin myrkytän myös toisten suhdetta tuohon loukkaajaan. Katkeruuteni takia saatan pilata tuon toisen elämää, mutta olen jo pilannut paljon omaa elämääni. Pahan puhuminen tai nalkuttaminen ei niinkään johdu toisten virheistä, vaan minun haluttomuudestani antaa anteeksi ja olla armahtavainen. Asiantuntijoiden mukaan anteeksiantamattomuudella on monia negatiivisia vaikutuksia nimenomaan minun omaan elämääni. Jos taas annan anteeksi ja pääsen katkeruudesta, se tuottaa monia hyviä asioita elämääni.

Heprealaiskirjeessä sanotaan (Hepr.12:15): *Pitäkää huoli siitä, ettei yksikään hukkaa Jumalan armoa eikä mikään katkeruuden verso pääse kasvamaan ja tuottamaan turmiota, sillä yksikin sellainen saastuttaa monet.*

Pitäkää huoli eli pysähtykää katsomaan, miten suhtaudutte lähimmäisiinne ja itseenne. Joskus on myös niin, ettei ihminen edes tajua olevansa katkera, koska katkeruus on ollut osa elämää jo vuosikausia. Siitä on tullut uusi normaali. Ei edes muista, miltä tuntuu elää ilman katkeruutta. Daavid rukoili (Ps.139:23): *Tutki minut Jumala, katso sydämeeni*. *Koettele minua, katso ajatuksiini.* Kaikki sydämessä olevat asiat eivät näy ulospäin, mutta varmasti sydämen sopukoissa olevat katkeruudet versot vaikuttavat monin tavoin elämäämme. Saamme olla aivan varmoja, että meitä rakastava Jumala on armahtava Jumala. Omin voimin tällaisten asioiden käsittely ei tahdo onnistua. Tarvitsemme sitä, että Jeesus saa hoitaa sydäntämme ja antaa sitä tukea ja apua, mitä tarvitsemme. Saatamme tarvita myös keskustelua jonkun luotettavan henkilön kanssa.

Meillä on tuolla Luhangan Tammijärvellä kyläkirkon läheisyydessä pieni kuivanmaan mökki, jonka pihalla kasvaa mukavasti voikukkia. Monina kesinä olen hävittänyt voikukat leikkaamalla ne ruohonleikkurilla. Tyytyväisenä katselen, kuinka hyvää jälkeä on syntynyt. Seuraavana päivänä siellä jo uutta kukkaa pukkaa. Jos leikkaan vain näkyvän osan, se ei hävitä voikukkaa. Pitäisi kaivaa koko juuri pois, jos haluan hävittää voikukat pihaltamme. Samoin näyttää olevan katkeruuden kanssa. Se pitää saada kaivettua juurineen, ettei uusi verso pääse kasvamaan. Se saattaa olla vaivalloista ja vie aikaa, mutta se kannattaa. Itse olen huomannut elämässäni sen, että merkillisesti aina tulee uusia katkeruuden aiheita. Kun yhden ongelman on saanut selvitettyä, niin nurkan takaa putkahtaa uusi. Tämän päivän evankeliumitekstissä Pietari kysyi Jeesukselta: *”Herra, jos veljeni yhä uudestaan tekee väärin minua kohtaan, niin kuinka monta kertaa minun on annettava hänelle anteeksi? Peräti seitsemän kertaako?” Siihen Jeesus vastasi: ”Ei seitsemän, vaan seitsemänkymmentäseitsemän kertaa*”. Tämä tarkoittaa, että yhä uudestaan ja uudestaan loputtomasti laskematta kertoja tulisi antaa anteeksi. Vaikka kuinka hyvin saisin mökin pihalta voikukkien juuret hävitettyä, aina sinne jää jokin juuri tai jostain lentää siemeniä ja niin on taas aloitettava kitkeminen. Voikukkien kohdalla olen antanut periksi, mutta katkeruuden versojen kohdalla ei kannata antaa periksi, koska silloin vahingoitan nimenomaan itseäni. Tässä mielessä minun tulisi oikealla tavalla rakastaa itseäni ja jo pelkästään itseni takia tulisi katkeruudesta päästä eroon.

Luenpa uudestaan Paavalin kehotuksen: (Ef.4:31-32) *Hylätkää kaikki katkeruus, kiukku, viha, riitely ja herjaaminen, kaikkinainen pahuus. Olkaa toisianne kohtaan ystävällisiä ja lempeitä ja antakaa toisillenne anteeksi, niin kuin Jumalakin on antanut teille anteeksi Kristuksen tähden.*

Huomatkaa nämä sanat, niin kuin Jumalakin on antanut teille anteeksi Kristuksen tähden. Jumala on jo antanut meille anteeksi paljot syntimme.

Tällaiseen prosessiin meitä kehotetaan. Se ei ole helppoa, mutta siihen prosessiin kannattaa heittäytyä. Jos olen Jumalan armosta pystynyt antamaan anteeksi, alan nähdä tuossa lähimmäisessäni entistä enemmän hyviä puolia.

Jes.58:9-10 *Jos hävität sorron ikeen keskuudestasi ja lopetat sormella osoittelun ja pahat puheet, jos annat nälkäiselle omastasi ja ravitset sen, joka kärsii puutetta, niin sinun pimeyteesi koittaa valo ja yön varjo muuttuu keskipäivän kirkkaudeksi*.

Jos lopetat sormella osoittelun ja pahat puheet, niin sinun pimeyteesi koittaa valo ja yön varjo muuttuu keskipäivän kirkkaudeksi. Huomatkaa, mitä tässä luvataan. Jos sinä lopetat sormella osoittelun ja pahat puheet, niin SINUN pimeyteesi koittaa valo. Se, että osoittelen sormella ja puhun pahaa, aiheuttaa siis minun elämääni pimeyttä, mutta jos lopetan ne, niin nimenomaan minun itseni elämään koittaa valo. Tässä ei puhuta, mitä se vaikuttaa toisen elämään, mutta aivan varmasti pahat puheet aiheuttavat pimeyttä myös lähimmäisessäni ja samoin, jos lopetan tuollaiset puheet, se tuottaa hyvää lähimmäiselleni.

Moittimisen aihetta eli sormella osoittelun aiheita varmasti riittää, mutta Raamattu ei anna siihen lupaa. Paavali kirjoittaa (Kol.3:13): *Pitäkää huolta, että tulette toimeen keskenänne, antakaa anteeksi toisillenne, vaikka teillä olisikin moittimisen aihetta. Niin kuin Herra on antanut teille anteeksi, niin antakaa tekin.* Vääryyteen tulee puuttua, mutta todellista taitoa vaatii nähdä jokin teko vääränä ja saman aikaisesti rakastaa sen tekijää. Jumala vihaa syntiä, mutta rakastaa synnin tekijää, Tässä olisi mallia meillekin.

Tänään saamme polvistua ehtoolliselle Jeesuksen hoidettavaksi. Saamme tuoda Jeesukselle kaiken haluttomuutemme antaa anteeksi, katkeruudet ja kaunat ja sen, ettemme pysty olemaan lempeitä ja armahtavaisia lähimmäisiämme emmekä itseämme kohtaan. Ja tietenkin kaiken muun, mikä mieltämme painaa. Saamme uskoa, että Jeesus äärettömän suuressa rakkaudessaan meitä kohtaan armahtaa tänäänkin ja antaa kaiken anteeksi. Samalla voimme pyytää Jeesukselta voimia käsitellä oman elämämme kipeitä ihmissuhteita niin, että pystymme antamaan anteeksi ja näkemään lähimmäisessämme hyviä puolia. Tällaiseen prosessiin Jeesus meitä johdattakoon ja auttakoon.